Torra i Vergés critiquen el comandament únic del govern espanyol durant la pandèmia
El president ha xifrat en 30.000 milions el cost de la pandèmia
El president de la Generalitat, Quim Torra, i la consellera de Salut, Alba Vergés, han criticat avui al ple monogràfic del parlament el comandament únic del govern espanyol en la gestió de la pandèmia. ‘El comandament únic de l’estat no ha estat una bona solució, malgrat que nosaltres hem treballat amb la màxima col·laboració i coordinació’, ha dit Vergés. Torra ha acusat l’estat espanyol de ‘tancar en fals’ el registre de morts per la covid-19, i d’aplicar ‘un 155 camuflat’. ‘Tan difícil era despenjar el telèfon i dialogar?’, ha demanat amb retòrica.
Torra també ha advertit que la ‘factura del coronavirus’ no podia ser un augment del deute, i que el govern espanyol no podia deixar Catalunya ‘a la intempèrie’. En aquesta línia, ha xifrat en 30.000 milions el cost de la pandèmia, i ha conclòs que l’estat d’alarma havia demostrat que a Catalunya ‘li cal un estat propi’.
Per altra banda, Torra enviarà una carta al president espanyol, Pedro Sánchez, per a reclamar que gestioni en nom de Catalunya un préstec europeu al mecanisme d’estabilitat pressupostària europeu. El president de la Generalitat instarà Sánchez a demanar 5.000 milions d’euros extres –el 2% del PIB català– per a utilitzar els recursos de seguida. ‘No podem esperar a rebre els ajuts europeus el 2021′, ha argumentat. Torra ha exigit a l’oposició que no obstaculitzi aquesta petició i que, de fet, ajudi el govern i hi doni suport.
Vergés ha fet balanç del paper del Departament de Salut durant la pandèmia i totes les mesures que s’han anat prenent per a fer front a la covid-19. També ha dit que era ‘molt probable’ que hi hagués una segona onada de contagis i que coincidís amb l’epidèmia de la grip. ‘Comprarem 230.000 vacunes més de grip’, ha anunciat.
Vergés ha defensat que el govern va actuar ‘des del primer moment’ per ‘avançar-e al que podia venir’, però ha reconegut que ‘la gran velocitat de la propagació va sorprendre a tot el món’. Ha indicat que a primers de febrer van començar a preparar el sistema, abans de tenir cap cas detectat. Ha reivindicat aquesta anticipació i ha subratllat que a les residències també ‘van intentar actuar des del primer moment’, recomanant que no es fessin visites a partir de la primera mort per la covid-19 el 6 de març. La consellera ha avisat que les pandèmies no desapareixeran ha explicat que hi haurà 150 nous llits d’UCI de manera estructural i més places de sociosanitaris.